Sanja Bosak, Irena Pehar Miklenić, Linda Šimunović-Nakić: *Stvaralaštvo i jezici*

Društvo profesora hrvatskog jezika, tj. Struka- mrežna biblioteka DPHJ-a i Jezerokut objavili su knjigu *Stvaralaštvo i jezici*. Autorce knjige su: Sanja Bosak, Irena Pehar Miklenić i Linda Šimunović- Nakić, a uredila ju je Sanja Miloloža. Riječ je o multimedijskoj knjizi koja okuplja 23 teksta u okviru tri velika poglavlja: *Projekti, multimedija*, *Stručni članci*, *Recenzije, predgovori, pogovori*. Uz to dodane su kratke *Biografije autorica* te *Pogovor* urednice. Knjiga završava *Pregledom multimedijskih i tiskanih knjiga s autorskim i mentorskim prinosom* navedenih *autorica*.

U poglavlju *Projekti, multimedija* u dvanaest članaka pratimo rad učenika u različitim aktivnostima koji se odnose na strane jezike: *Europski dan jezika,* *Mjuzikl Briljantin, dvojezični spektakl, Mir Ukrajini, Theaterspiele, Dan otvorenih vrata OŠ Malešnica. Učenici svijeta. Peru, Radioigra na njemačkom jeziku Tko se boji vuka još*. Uz to, tu su članci kojima se predstavlja kako je u OŠ Malešnica predstavljen *Svjetski dan životinja uz mrežnu knjigu*. Člancima *Novigradsko proljeće na daljinu: Uprizorenje mjuzikla i Ogledalo* te *Mjuzikl Briljantin, dvojezični spektakl* predstavljeni su mjuzikli koje su na scenu postavili učenici. Jedan broj članaka posvećen je radiju, odnosno radioigrama: *Radioigra Snjeguljica s Jadrana, Radioigra na njemačkom jeziku Tko se boji vuka još*, *Radijske emisije, Sa Srđanom Nogićem u Svemir*. O plesu govori članak *Pjevaj, sviraj, pleši*. S obzirom na raznolikost sadržaja i načina na koji su ti sadržaji pokriveni mogla bi se napraviti i drugačija podjela, a dokaz tome je i činjenica da se neki članci od ovdje navedenih mogu ubrojiti i u neke druge kategorije. Ne treba se tome čuditi, s obzirom na kreativnost profesorica i učenika koji su proučavali pojedine sadržaje s raznih aspekata. S obzirom na to da je riječ o poglavlju koji u svojem nazivu ima multimediju, bilo je za očekivati, a očekivanje je ostvareno, da se pojedini sadržaji mogu ne samo pročitati nego i vidjeti i čuti. Moguće je to samo jednim klikom na pojedini naslov iza kojeg se skriva čitavo bogatstvo naizgled nevidljivog sadržaja.

Poglavlje *Stručni članci* obuhvaća tri teksta koja su napisale su: Sanja Bosak, Irena Pehar Miklenić i Linda Šimunović-Nakić. U njima govore o važnosti i moći višejezične scenske igre, o smotri pod nazivom Theaterspiele čiji je cilj poticanje jezične i kulturne razmjene kroz dramski izričaj, kreativno izražavanje i međupredmetna suradnja te o tekstu Vladana Desnice: Pravda. U člancima problematiziraju rad s učenicima na nastavi i govore o izazovima s kojima se tom prilikom susreću.

Poglavlje *Recenzije, predgovori, pogovori* čini osam tekstova koji se referiraju na knjige: Marija Aščić: „Dani ljekovitog bilja u Noršić Selu“ (2023), zbirku priča Nikoline Nikolić: „Osam(a) je priča“ (2023), pjesničke zbirke Sanje Milolože: „Svevidljiva Iva“ (2022), „Notturni s druge strane srca“ (2022), na zbirku njezinih lirskih zapisa i pjesama „Lirice“ (2022.), a tu je i predgovor zbirci pjesama Sanje Milolože „Ne postoji oluja“ (2023.). Tim pjesničkim prikazima dodana je i recenzija „Zelene čitanke 6- čitanke za 6. razred osnovne“ škole autorica Julijane Levak, Ive Močibob, Jasmine Sandalić i Irene Skopljak-Barić.

*Autobiografije* triju autorica samo su kratko predstavljanje glavnih akterica ove knjige. Iako su u svojem predstavljanju skromne, iza te se skromnosti nazire velik trud, rad, kreativnost i što je najvažnije, velika ljubav prema onome što rade i onima s kojima rade: ljubav prema suradnicima, ali prvenstveno prema svojim učenicima.

U *Pogovoru* se urednica Sanja Miloloža ukratko osvrće na knjigu koja se nalazi pred čitateljevim očima, ali i njegovim ušima, jer riječ je o digitalnom formatu knjige za koju korisniku ne trebaju nužno oči, može se on u nju upustiti samo slušajući je.

Na samom kraju knjige nalazi se *Pregled multimedijskih i tiskanih knjiga s autorskim i mentorskim prinosom Sanje Bosak, Linde Šimunović-Nakić i Irene Pehar Miklenić* koji obuhvaća pregled 15 multimedijskih i 10 tiskanih knjiga. Što se tiče tiskanih knjiga, riječ je o udžbenicima za hrvatski i njemački jezik. Brojka tiskanih knjiga je zapravo dvostruka jer uz udžbenike dolaze i radne bilježnice.

Knjiga *Stvaralaštvo i jezici* zasigurno će poslužiti onima koji je budu čitali kao izvor za vlastite kreativnosti u razredu, a djeci koja sudjeluju na snimljenom materijalu poslužit će kao trajna uspomena na dane provedene u školskim klupama i izvan njih.

 izv. prof. dr. sc. Tanja Kuštović